
საქართველოს ლტოლვილთა და განსახლების სამინისტროს დებულების დამტკიცების შესახებ

„საქართველოს მთავრობის სტრუქტურის, უფლებამოსი​ლე​ბისა და საქმიანობის წესის შესახებ“ საქართველოს კანო​ნის მე-17 მუხლის პირველი პუნქტის შესაბამისად:

1. დამტკიცდეს საქართველოს ლტოლვილთა და განსახ​ლების სამინისტროს თანდართული დებულება.

2. ძალადაკარგულად გამოცხადდეს „საქართველოს ლტოლ​​ვილთა და განსახლების სამინისტროს დებულების დამტკიცების შესახებ“ საქართველოს მთავრობის 2004 წლის 29 მაისის №43 დადგენილება.

3. დადგენილება ამოქმედდეს გამოქვეყნებისთანავე.

პრემიერ-მინისტრი ვ. გურგენიძე
საქართველოს ლტოლვილთა და განსახლების სამინისტროს

დებულება


მუხლი 1. ზოგადი დებულებანი

1. საქართველოს ლტოლვილთა და განსახლების სამინისტრო (შემდგომში – სამინისტრო) სამთავრობო დაწესე​ბულებაა, რომელიც მინდობილ სფეროში სახელმწიფო მმარ​თვე​ლობის უზრუნველსაყოფად ასრულებს კანონით გათვა​ლის​წინებულ ან საქართველოს მთავრობისა და პრემიერ-მინისტრის მიერ კანონის საფუძველზე დაკისრებულ ამო​ცანებს.

2. თავისი ამოცანების განხორციელებისას სამინისტრო წარმოადგენს სახელმწიფოს.

3. სამინისტროს კომპეტენციას განეკუთვნება აღმასრულე​ბელი ხელისუფლების განხორციელება ლტოლვილთა, თავშე​საფრის მაძიებელთა, იძულებით გადაადგილებულ პირთა – დევნილთა, რეპატრიანტთა, სტიქიით დაზარალებულთა და სხვა მიგრანტთა სოციალური და სამართლებრივი დაცვის, მიგრაციის კონტროლისა და განსახლების სფეროში. თავისი კომპეტენციის ფარგლებში იგი შეიმუშავებს და ახორციელებს ერთიან სახელმწიფო პოლიტიკას.

4. სამინისტრო ანგარიშვალდებულია საქართველოს მთავ​რობის წინაშე, რომელიც კოორდინაციასა და კონტროლს უწევს სამინისტროს საქმიანობას საქართველოს კონსტიტუ​ციით დადგენილ ფარგლებში.

5. სამინისტროს დაფინანსების წყაროა სახელმწიფო ბიუჯეტი. მას აქვს დასრულებული ბალანსი, ანგარიში ხაზი​ნაში, ხარჯთა ნუსხა და ბეჭედი სახელმწიფო გერბის გამოსახულებით.

6. სამინისტროს იურიდიული მისამართია: თბილისი, 0177, მ. თამარაშვილის ქ. №15ა.


მუხლი 2. სამინისტროს ფუნქციები და ამოცანები

სამინისტროს ფუნქციები და ამოცანებია:

ა) საქართველოში მიგრაციული პროცესების მართვის სახელმწიფოებრივი სისტემის ჩამოყალიბება და ამ სფეროში აღმასრულებელი ხელისუფლების ორგანოებთან ურთიერთშე​თან​ხმებული საქმიანობა;

ბ) ქვეყნის პოლიტიკური, სოციალურ-ეკონომიკური და დემოგრაფიული მდგომარეობის გათვალისწინებით ლტოლ​ვილ​თა, თავშესაფრის მაძიებელთა, დევნილთა, რეპატრიანტთა, საგანგებო სიტუაციებით (სტიქიური უბედურებები, ეპიდემია და სხვ.) გამოწვეული მიგრაციული ნაკადის რეგულირება, მათი დროებითი ან მუდმივი განსახლების ორგანიზება, ადაპტაცია-ინტეგრაციისათვის პირობების შექმნა და სოცი​ალური დაცვა;

გ) მიგრანტთა კატეგორიების დადგენა;

დ) ლტოლვილთა, დევნილთა და დროებით ემიგრაციაში მყოფ საქართველოს მოქალაქეთა მუდმივ საცხოვრებელ ადგილებზე დაბრუნების ორგანიზება და ხელშეწყობა, სათანადო სოციალურ-ეკონომიკური პირობების შექმნა; 

ე) მიგრაციული ნაკადის აღრიცხვა, მართვა და კონტროლი;

ვ) დროებით ემიგრაციაში მყოფ საქართველოს მოქალაქეთა უფლებების დაცვა თავისი კომპეტენციის ფარგლებში;

ზ) საერთაშორისო (სამთავრობო და არასამთავრობო) ორგანიზაციებთან თანამშრომლობა;

თ) საქართველოს ტერიტორიული მთლიანობისათვის ბრძო​ლებში უგზო-უკვლოდ დაკარგულ მებრძოლთა მოძებნისა და მათი ოჯახის წევრთა უფლებების დაცვის სახელმწიფო კომისიის საქმიანობის ორგანიზაციულ-სამართლებრივი უზ​რუნ​ველყოფა; საქართველოს ტერიტორიული მთლიანობისათ​ვის ბრძოლებში უგზო-უკვლოდ დაკარგულ მებრძოლთა მოძებნისა და მათი ოჯახის წევრთა უფლებების დაცვის პროგრამის შემუშავება, დამტკიცება და განხორციელების ორგანიზება;

ი) ლტოლვილთა და იძულებით გადაადგილებულ პირთა – დევნილთა აღრიცხვა-რეგისტრაციის უზრუნველყოფა; ლტოლ​​ვილთა და იძულებით გადაადგილებულ პირთა – დევ​ნილთა აღრიცხვა-რეგისტრაციასთან დაკავშირებით შესა​ბა​მისი პროგ​რამის შემუშავება, დამტკიცება და განხორ​ციელება;

კ) თავის ძირითად ამოცანათა ფარგლებში საქმიანობის სტრატეგიისა და პოლიტიკის შემუშავება, საქართველოს მთავ​რობისათვის წინადადებებისა და პროექტების წარდგენა, მიღე​ბულ გადაწყვეტილებათა განხორციელების უზრუნველყოფა;

ლ) მიგრანტთა სოციალური და სამართლებრივი უფლე​ბების დაცვის მიზნით საქართველოს საკანონმდებლო და აღმასრულებელი ხელისუფლების შესაბამის ცენტრალურ ორგანოებთან ერთად სამართლებრივი ბაზის მომზადება;

მ) აღმასრულებელი ხელისუფლებისა და ადგილობრივი თვითმმართველობის ორგანოებთან ერთად მიგრანტთა მიღება-განსახლების, გადაუდებელი დახმარების, დასაქმების ხელ​შეწყობისა და ადაპტაცია-ინტეგრაციის ორგანიზება;

ნ) მიგრანტთათვის განკუთვნილი საერთაშორისო ჰუმანი​ტარული დახმარების პროგრამების შემუშავებაში მონა​წილეობა და თავისი კომპეტენციის ფარგლებში მათი შეს​რულების კონტროლი;

ო) ლტოლვილთა, დევნილთა, დროებით ემიგრაციაში მყოფ საქართველოს მოქალაქეთა მუდმივ საცხოვრებელ ადგი​ლებზე დაბრუნების ორგანიზება და ამ მიმართულებით აღმასრულებელი ხელისუფლების ცენტრალურ და ადგილობ​რივ ორგანოებთან, საერთაშორისო ორგანიზაციებთან თანამ​შრომლობა;

პ) აღმასრულებელი ხელისუფლების შესაბამის ცენტრა​ლურ ორგანოებთან ერთად ლტოლვილთა და დროებით ემიგრაციაში მყოფ საქართველოს მოქალაქეთა უფლებების დასაცავად საერთაშორისო ხელშეკრულებათა მომზადებაში მონაწილეობა;

ჟ) საქართველოს სახელით საერთაშორისო ორგანიზა​ციების მუშაობაში მონაწილეობა და სათანადო ინფორმაციის გავრცელება.


მუხლი 3. სამინისტროს უფლებამოსილებანი

სამინისტრო უფლებამოსილია:

ა) შეიმუშაოს სამინისტროს საქმიანობის გეგმები და მათი შესრულებისათვის უზრუნველყოს საჭირო ფულადი და სხვა სახსრების გაცემა;

ბ) მართოს თავის სარგებლობაში არსებული სახელმწი​ფო ქონება;

გ) შეიმუშაოს სამინისტროს საშტატო ნუსხა და განა​ხორციელოს მოხელეთა სწავლების ორგანიზება;

დ) სახელმწიფო და სხვა ორგანოებისაგან, დაწესებუ​ლებებისა და ორგანიზაციებისაგან, თანამდებობის პირები​საგან გამოითხოვოს სამინისტროსათვის დაკისრებულ ამოცა​ნათა შესასრულებლად საჭირო ინფორმაცია, დოკუმენტაცია და მასალა;

ე) სათანადო ორგანოებში შეიტანოს წარდგინება უკა​ნონო მიგრანტთა გაძევების შესახებ;

ვ) თავისი კომპეტენციის ფარგლებში, კანონმდებლობით დადგენილი წესით, შეიმუშაოს და გამოსცეს სამართლებრივი აქტები და მოითხოვოს მათი შესრულება;

ზ) დასახულ ამოცანათა გადაწყვეტისათვის გაანაწილოს მიზნობრივად გამოყოფილი ფინანსური სახსრები და მატე​რიალური საშუალებები;

თ) თავისი კომპეტენციის ფარგლებში აწარმოოს მოლა​პარაკება და დადოს ხელშეკრულებები როგორც საქარ​თველოს, ისე უცხოეთის ფიზიკურ და იურიდიულ პირებთან მოქმედი კანონმდებლობის შესაბამისად;

ი) განიხილოს სამინისტროში შემოსული წერილები, განცხადებები, საჩივრები, წინადადებები და განახორციელოს მოქმედი კანონმდებლობით გათვალისწინებული შესაბამისი ღონისძიებები;

კ) მოიწვიოს სხვადასხვა სპეციალისტები, მათ შორის უცხოელი ექსპერტები, მოაწყოს სემინარები, კონფერენციები, სიმპოზიუმები, საქველმოქმედო აქციები, თავად მიიღოს მონა​წილეობა ანალოგიურ ღონისძიებებში, დაამყაროს საქმიანი ურთიერთობები საერთაშორისო ორგანიზაციებთან, უცხო ქვეყნების შესაბამის სამსახურებთან;

ლ) დადგენილი წესით გამოსცეს თავისი საქმიანობის ამსახველი ჟურნალები, ბიულეტენები და სხვა ბეჭდვითი მასალები.


მუხლი 4. მინისტრი

1. სამინისტროს ხელმძღვანელობს საქართველოს ლტოლ​ვილთა და განსახლების მინისტრი (შემდგომში – მინისტრი), რომელსაც საქართველოს პრეზიდენტის თანხმობით თანამ​დებობაზე ნიშნავს და თანამდებობიდან ათავისუფლებს საქარ​თველოს პრემიერ-მინისტრი.

2. მინისტრი:

ა) ხელმძღვანელობს სამინისტროს, წარმართავს მის საქმიანობას და წყვეტს სამინისტროს გამგებლობის სფეროს მიკუთვნებულ საკითხებს;

ბ) პასუხისმგებელია საქართველოს კონსტიტუციის, კანო​ნების, საქართველოს პრეზიდენტის ბრძანებულებებისა და განკარგულებების, საქართველოს მთავრობის დადგენილებე​ბისა და განკარგულებების შესრუ​ლე​ბისათვის;

გ) თვალყურს ადევნებს სამინისტროს სტრუქტურული ქვედანაყოფებისა და ტერიტორიული ორგანოების მიერ თა​ვიანთ მოვალეობათა შესრულების მიმდინარეობას და კანონით დადგენილი წესით ახორციელებს სამინისტროს საჯარო მო​სამ​სახურეთა გადაწყვეტილებებისა და საქმიანობის სამსა​ხუ​რებრივ ზედამხედველობას;

დ) საქართველოს კანონმდებლობით დადგენილი წესით, თავისი კომპეტენციის ფარგლებში, თანამდებობაზე ნიშნავს და თანამდებობიდან ათავისუფლებს სამინისტროს საშტატო ნუსხით გათვალისწინებულ საჯარო მოსამსახურეებს, ტერი​ტო​რიულ ორგანოთა მოხელეებსა და საჯარო სამართლის იური​დიული პირის ხელმძღვანელს;

ე) საქართველოს პრემიერ-მინისტრს წარუდგენს წინადა​დებებს სამინისტროს წლიური ბიუჯეტის შემოსავლისა და გასავლის საკითხებზე და აუცილებლობის შემთხვევაში – დამატებითი ბიუჯეტის პროექტზე, იღებს გადაწყვეტილებებს საბიუჯეტო სახსრების მიზნობრივი გამოყენების შესახებ და პასუხისმგებელია ბიუჯეტის ზუსტად და მიზანშეწონილად შესრულებისათვის;

ვ) ადგენს სამინისტროს სტრუქტურასა და საქმისწარ​მოების წესს, გარდა იმ შემთხვევისა, როცა ისინი დადგე​ნილია მინისტრის ბრძანების ზემდგომი სამართლებრივი აქტებით;

ზ) საქართველოს პრემიერ-მინისტრს წარუდგენს სამინის​ტროს საქმიანობის ანგარიშს;

თ) მონაწილეობს საქართველოს მთავრობის სხდომებში;

ი) პასუხს აგებს სახელმწიფო ქონების დაცვისა და გამო​ყენებისათვის და ორგანიზებას უწევს ამ საქმიანობას საქარ​თველოს კანონმდებლობით დადგენილი წესით;

კ) წარმოადგენს სამინისტროს და ანიჭებს სამინისტროს წარმომადგენლობით უფლებამოსილებას, თუ კანონმდებლო​ბით სხვა რამ არ არის დადგენილი;

ლ) საქართველოს პრემიერ-მინისტრს წარუდგენს პირვე​ლი მოადგილისა და მოადგილეების კანდიდატურებს და განსაზღვრავს მათ უფლებამოსილებებს;

მ) დადგენილი წესით საქართველოს პრეზიდენტსა და საქართველოს მთავრობას განსახილველად წარუდგენს სამარ​თლებრივი აქტების პროექტებს;

ნ) ამტკიცებს სამინისტროს სტრუქტურული ქვედანა​ყოფებისა და ტერიტორიული ორგანოების დებულებებს;

ო) წყვეტს სამართლებრივ დავას სამინისტროს სტრუქ​ტურულ ქვედანაყოფებს შორის, აგრეთვე სამინისტროს სახელ​მწიფო საქვეუწყებო დაწესებულებებს შორის;

პ) შესაბამის საკონკურსო-საატესტაციო კომისიასთან შეთან​ხმებით ადგენს საკონკურსო და საატესტაციო მოთხოვ​ნებს სამინისტროს მოხელეებისადმი;

ჟ) აწარმოებს მოქალაქეთა მიღებას;

რ) კანონის, საქართველოს პრეზიდენტის ნორმატიული აქტის ან საქართველოს მთავრობის დადგენილების საფუძ​ველზე და მათ შესასრულებლად გამოსცემს ბრძანებებს;

ს) თავისი მმართველობის სფეროში ქმნის კომისიებსა და საბჭოებს სათათბირო უფლებით და განსაზღვრავს მათ მოვა​ლეობებსა და საქმიანობის წესს;

ტ) ასრულებს მისთვის კანონებით, საქართველოს პრეზი​დენტის ბრძანებულებებითა და განკარგულებებით, საქართვე​ლოს მთავრობის დადგენილებებითა და განკარგულებებით დაკისრებულ სხვა ამოცანებს.


მუხლი 5. მინისტრის მოადგილეები

1. მინისტრს ჰყავს პირველი მოადგილე და სამი მოადგილე, რომელთაც მინისტრის წარდგინებით, საქარ​თველოს პრეზიდენტთან შეთანხმებით, თანამდებობაზე ნიშ​ნავს და თანამდებობიდან ათავისუფლებს საქართველოს პრე​მიერ-მინისტრი.

2. მინისტრის პირველი მოადგილისა და მოადგილეების უფლებამოსილებანი განისაზღვრება მინისტრის ბრძანებით, თუ კანონით და საქართველოს მთავრობის აქტებით სხვა რამ არ არის დადგენილი.

3. მინისტრის პირველი მოადგილე ხელმძღვანელობს სამი​ნისტროს საქმიანობას და კოორდინაციას უწევს სამი​ნისტროს ტერიტორიული ორგანოებისა და სტრუქტურული ქვედანაყოფების საქმიანობას მინისტრის არყოფნისას.

4. მინისტრის ერთ-ერთი მოადგილე მინისტრის დავა​ლებით ახორციელებს საპარლამენტო მდივნის ფუნქციას.


მუხლი 6. სამინისტროს სტრუქტურა

1. სამინისტროს სტრუქტურული ქვედანაყოფების ამოცა​ნები, ხელმძღვანელობა, მის შემადგენლობაში არსებული შიდა სტრუქტურული ერთეულები და მათი ძირითადი ამო​ცანები, თანამდებობათა ჩამონათვალი, ქვემდებარეობა და შენაცვლების წესი, აგრეთვე საკუთარი ბლანკის არსებობა და მისი გამოყენების წესი განისაზღვრება შესაბამისად ამ დებუ​ლებითა და სამინისტროს სტრუქტურული ქვედანაყოფების დებულებებით, რომლებსაც ამტკიცებს მინისტრი.

2. სამინისტროს სტრუქტურულ ქვედანაყოფს ხელმძღვა​ნელობს უფროსი, რომელსაც თანამდებობაზე ნიშნავს და თანამდებობიდან ათავისუფლებს მინისტრი. იგი უშუალოდ ემორჩილება მინისტრს, მინისტრის პირველ მოადგილეს ან მინისტრის მოადგილეს.

3. სამინისტროს სტრუქტურული ქვედანაყოფის უფროსი:

ა) შიდა დაყოფის მიხედვით ანაწილებს მოვალეობებს მისდამი დაქვემდებარებული სტრუქტურული ქვედანაყოფის მოხელეებს შორის და აძლევს მათ მითითებებსა და განკარ​გულებებს;

ბ) თვალყურს ადევნებს სამინისტროს სტრუქტურული ქვედანაყოფის მოხელეების მიერ სამსახურებრივ მოვალე​ობათა შესრულებას;

გ) ხელს აწერს ან ვიზას ადებს სამინისტროს სტრუქ​ტურულ ქვედანაყოფში მომზადებულ დოკუმენტებს;

დ) ანგარიშვალდებულია სამინისტროს სტრუქტურული ქვედანაყოფის მუშაობისათვის;

ე) წარმოადგენს სამინისტროს სტრუქტურულ ქვედანა​ყოფს თავის მოვალეობათა შესრულებისას და სტრუქტურული ქვედანაყოფის სახელით წარუდგენს დასკვნებს მინისტრს და მინისტრის იმ მოადგილეს, რომელიც მინისტრის ბრძანების შესაბამისად კოორდინაციას უწევს ამ სტრუქტურულ ქვედა​ნაყოფს;

ვ) წარუდგენს სამინისტროს ხელმძღვანელობას წინადა​დებებს სამინისტროს სტრუქტურული ქვედანაყოფის სტრუქ​ტურის, შტატების, მუშაობის ორგანიზების, სტრუქტურული ქვედანაყოფის მოხელეთა ხელფასისა და პრემიის, მათი წახალისების ან მათთვის დისციპლინური პასუხისმგებლობის დაკისრების შესახებ;

ზ) შუამდგომლობს იმ სახსრების გამოყოფის თაობაზე, რომლებიც საჭიროა სამინისტროს სტრუქტურული ქვედანაყო​ფის ამოცანათა შესასრულებლად;

თ) შუამდგომლობს სამინისტროს სტრუქტურული ქვედა​ნა​ყოფის მოხელეთა კვალიფიკაციის ამაღლების შესახებ;

ი) ასრულებს ამ დებულებით, სამინისტროს სტრუქტუ​რული ქვედანაყოფის დებულებით, მინისტრის ან/და უშუალო ხელმძღვანელის მიერ განსაზღვრულ ამოცანებს.

4. სამინისტროს სტრუქტურული ქვედანაყოფებია: 

ა) საფინანსო დეპარტამენტი;

ბ) იურიდიული დეპარტამენტი;

გ) საერთაშორისო ურთიერთობების დეპარტამენტი;

დ) მიგრაციის, რეპატრიაციისა და ლტოლვილთა სა​კითხე​​ბის დეპარტამენტი;

ე) დევნილთა საკითხების დეპარტამენტი; 

ვ) ადმინისტრაციული დეპარტამენტი;

ზ) შიდა კონტროლის სამმართველო;

თ) საზოგადოებასა და მასმედიასთან ურთიერთობის სამ​მართველო.

5. სამინისტროს სტრუქტურული ქვედანაყოფი შეიძლება დაიყოს სამმართველოებად და განყოფილებებად, რომელთა ხელმძღვანელებს თანამდებობაზე ნიშნავს და თანამდე​ბობიდან ათავისუფლებს მინისტრი.

6. სამინისტროს ტერიტორიული ორგანოებია:

ა) აჭარისა და სამეგრელო-ზემო სვანეთის სამმართველო;

ბ) იმერეთის, გურიის, რაჭა-ლეჩხუმისა და ქვემო სვანეთის სამმართველო; 

გ) ქვემო ქართლის, მცხეთა-მთიანეთისა და კახეთის სამმართველო;

დ) შიდა ქართლისა და სამცხე-ჯავახეთის სამმარ​თველო.


მუხლი 7. სამინისტროს სტრუქტურული ქვედანაყოფების უფლება-მოვალეობანი და სტრუქტურა

1. საფინანსო დეპარტამენტის უფლება-მოვალეობანია:

ა) სამინისტროს ერთიანი ბიუჯეტის პროექ​ტის შემუშა​ვება;

ბ) საბუღალტრო აღრიცხვის წარმოება და ხარჯთა-ნუსხის შედგენა;

გ) სამინისტროს ფუნქციონირების ფინანსური უზრუნველ​ყოფა;

დ) „სახელმწიფო შესყიდვების შესახებ“ საქართველოს კანონის შესაბამისად სამინისტროს საჭიროებისათვის საქონ​ლის, მომსახურებისა და სამუშაოთა შესყიდვის დაგეგ​მვა და განხორციელება, შესყიდვებთან დაკავშირებული პროცედუ​რების ორგანიზება;

ე) დევნილთა კომპაქტურად განსახლების ობიექტებში არ​სე​ბული საყოფაცხოვრებო პირობების შესწავლა; ობიექტე​ბის მდგომარეობის შესახებ დევნილთა განცხადებების გან​ხილვა და რეაგირება; დევნილთა კომპაქტურად განსახლების ობიექტებში მიმდინარე სამუშაოების ზედამხედველობის გან​ხორ​ციელება კანონმდებლობით დადგენილი წესით;

ვ) დევნილთა კომპაქტურად განსახლების ობიექტების რეაბილიტაციის ღონისძიებათა დაგეგმვა და განხორციელების ორგანიზება;

ზ) კომპეტენციის ფარგლებში სამართლებრივი აქტების პროექტების მომზადება; მინისტრის ცალ-კეულ დავალებათა შესრულების უზრუნველყოფა.

2. საფინანსო დეპარტამენტის სტრუქტურული ქვედანა​ყოფებია:

ა) საფინანსო-ეკონომიკური სამმართველო;

ბ) სახელმწიფო შესყიდვების სამმართველო;

გ) ტექნიკური ზედამხედველობის სამმართველო.

3. იურიდიული დეპარტამენტის უფლება-მოვალეობანია:

ა) სამინისტროს სტრუქტურული ქვედანაყოფების მიერ შემუშავებული ნორმატიული აქტების პროექტების სამარ​თლებ​რივი ექსპერტიზა;

ბ) სამინისტროს საჯარო მოსამსახურეთათვის სამსახუ​რებრივი საკითხების შესახებ იურიდიული კონსულტაციის გაწევა;

გ) კანონმდებლობით დადგენილი წესით სამინისტროს წარმომადგენლობის უზრუნველყოფა სასამართლოში;

დ) მინისტრის მოადგილის – საპარლამენტო მდივნის კანონმდებლობით მინიჭებულ უფლებამოსილებათა განხორცი​ელების ხელშეწყობა;

ე) სამინისტროში მომზადებული დოკუმენტაციის სამარ​თლებრივი ექსპერტიზა კომპეტენციის ფარგლებში;

ვ) სამინისტროში კანონშემოქმედებითი საქმიანობისა და საქართველოს პარლამენტთან ურთიერთობის წარმართვის უზრუნ​ველყოფა;

ზ) სამინისტროს საქმიანობის სამართლებრივი უზრუნ​ველყოფა.

4. იურიდიული დეპარტამენტის სტრუქტურული ქვედანა​ყოფებია:

ა) სამართლებრივი უზრუნველყოფის სამმართველო;

ბ) სასამართლო წარმომადგენლობის სამმართველო.

5. საერთაშორისო ურთიერთობების დეპარტამენტის უფლება-მოვალეობანია:

ა) საერთაშორისო ორგანიზაციებთან ურთიერთობის წარმართვა;

ბ) სამინისტროს საგარეო ურთიერთობების კოორდინაცია და განვითარება;

გ) ურთიერთობის წარმართვა არასამთავრობო ორგანი​ზაციებთან;

დ) საერთაშორისო ურთიერთობათა პრინციპებიდან გამომდინარე, სათანადო წინადადებებისა და მექანიზმების შემუშავება სამინისტროს საქმიანობის ეფექტიანად წარმარ​თვის მიზნით.

6. მიგრაციის, რეპატრიაციისა და ლტოლვილთა საკითხე​ბის დეპარტამენტის უფლება-მოვალეობანია:

ა) ლტოლვილთა რეგისტრაციისა და ანკეტირების ორგანიზება; საქართველოში თავშესაფრის მაძიებელ უცხო​ელთა აღრიცხვა; მათი სამართლებრივი მდგომარეობის დადგენა და სათანადო სტატუსის თაობაზე გადაწყვეტილების მიღება;

ბ) ლტოლვილთა სტატუსის მაძიებელი პირის საკითხის განხილვა, მაძიებლის სტატუსის მინიჭების ან მინიჭებაზე უარის თქმის თაობაზე დასკვნის მომზადება და გადაწყვე​ტილების მიღება;

გ) ლტოლვილის სტატუსის მინიჭების თაობაზე საკითხის განხილვა, სტატუსის მინიჭების ან მინიჭებაზე უარის თქმის თაობაზე დასკვნის მომზადება და გადაწყვეტილების მიღება;

დ) ლტოლვილის სტატუსის შეწყვეტის, ჩამორთმევისა და აღდგენის თაობაზე საკითხის განხილვა, სათანადო დასკვნე​ბის მომზადება და გადაწყვეტილების მიღება;

ე) ლტოლვილთა მონაცემების ბაზის შექმნა; ლტოლ​ვილთა ანკეტისა და ლტოლვილის მოწმობის ფორმების შემუშავება, ანკეტების წარმოება და მოწმობების გაცემის ორგანიზება;

ვ) „ლტოლვილთა სტატუსის შესახებ“ 1951 წლის კონვენციითა და „ლტოლვილთა სტატუსის შესახებ“ 1967 წლის ოქმით გათვალისწინებული ლტოლვილის სტატუსის მაძიებელ პირთა და ლტოლვილთა უფლებების დაცვის, რეალიზებისა და გარანტიების უზრუნველყოფის ხელშეწყობა; ლტოლვილთა და თავშესაფრის მაძიებელთა სოციალური დაცვის ხელშეწყობა;

ზ) ლტოლვილთა განსახლების ორგანიზება; განსახ​ლების პროცესის მართვა და მონიტორინგი;

თ) ლტოლვილთა რეაბილიტაცია-ადაპტაციის პროცესის ხელშეწყობა;

ი) რეპატრიაციის საკითხთა რეგულირება; მოქმედი კანონ​მდებლობის საფუძველზე დეპორტირებულ პირთა იდენ​ტი​ფიკაციის, რეპატრიანტთა საინფორმაციო ბანკის შექმნა; რეპატრიანტთა ადაპტაცია-ინტეგრაციის პროცესების წარმარ​თვა და კოორდინაცია; შესაბამისი პროექტების შემუშავება და რეალიზებისათვის ხელშეწყობა;

კ) სტიქიური მოვლენებით გამოწვეული ეკომიგრაციული პროცესების ეფექტიანი მართვის სისტემის შემუშავება და რეალიზაციისათვის ხელშეწყობა; კომპეტენციის ფარგლებში საქარ​თველოს ტერიტორიაზე მიგრაციული პროცესების მონიტო​რინგი;

ლ) სტიქიასაშიში რეგიონებიდან მოსალოდნელი მიგრა​ციის პროგნოზირება და ეკომიგრანტთა განსახლების პროგრამების განხორციელება; ეკომიგრანტთა განსახლების ორგანიზება; ახალ საცხოვრებელ ადგილებზე მათი ადაპ​ტაცია-ინტეგრაციის პროგრამების შემუშავება და განხორ​ციელებისათვის ხელშეწყობა; ეკომიგრანტების მონაცემთა ბა​ზის შექმნა;

მ) შიდა და გარე მიგრაციის პოლიტიკის განსაზღვრისა და მისი განხორციელების შესახებ წინადადებებისა და ნორმატიული აქტების პროექტების მომზადება;

ნ) შრომით მიგრაციასთან დაკავშირებული პროცესების მონიტორინგი;

ო) ევროპის სამეზობლო პოლიტიკის სამოქმედო გეგ​მიდან გამომდინარე სამინისტროს განსახორციელებელ ღონის​ძი​ებებთან დაკავშირებით შესაბამისი პროექტის შემუშავება და ღონისძიებათა განხორციელების ორგანიზების უზრუნველ​ყოფა კომპეტენციის ფარგლებში;

პ) კომპეტენციის ფარგლებში მიგრანტთა ინსპექტირება;

ჟ) კომპეტენციის ფარგლებში სათანადო რეაგირება უკანონო მიგრაციის აღსაკვე​თად;

რ) კომპეტენციის ფარგლებში მინისტრის სამართლებ​რივი აქტების პროექტების მომზადება და მინისტრის ცალ​კეულ დავალებათა შესრულების უზრუნველყოფა.

7. მიგრაციის, რეპატრიაციისა და ლტოლვილთა საკითხე​ბის დეპარტამენტის სტრუქტურული ქვედანაყოფები არიან:

ა) ლტოლვილთა და რეპატრიაციის სამმართველო;

ბ) განსახლების სამმართველო;

გ) მიგრაციის სამმართველო.

8. დევნილთა საკითხების დეპარტამენტის უფლება-მოვალეობანია:

ა) იძულებით გადაადგილებულ პირთა – დევნილთა რეგის​ტრაციისა და ანკეტირების ორგანიზება;

ბ) იძულებით გადაადგილებული პირის – დევნილის სტატუსის მაძიებელი პირის განცხადების განხილვა, მაძიე​ბლის სტატუსის მინიჭების ან მინიჭებაზე უარის თაობაზე დასკვნის მომზადება და საკითხთან დაკავშირებით გადა​წყვეტილების მიღება;

გ) იძულებით გადაადგილებული პირის – დევნილის სტა​ტუსის მინიჭების საკითხის განხილვა, სტატუსის მინი​ჭების ან მინიჭებაზე უარის თქმის თაბაზე დასკვნის მომზადება და გადაწყვეტილების მიღება;

დ) იძულებით გადაადგილებული პირის – დევნილის სტატუსის შეჩერების, შეწყვეტის, ჩამორთმევისა და აღდგენის საკითხის განხილვა, სათანადო დასკვნების მომზადება და გადაწყვეტილების მიღება;

ე) იძულებით გადაადგილებულ პირთა – დევნილთა შესა​ხებ ინფორმაციის ანალიზი და მის საფუძველზე სათანადო რეკომენდაციებისა და წინადადებების მომზადება; იძულებით გადაადგილებულ პირთა – დევნილთა მონაცემთა ბაზის შექმნა;

ვ) იძულებით გადაადგილებულ პირთა – დევნილთა სტა​ტუსის მინიჭებასა და რეგისტრაციასთან დაკავშირებით წინადადებების მომზადება, დევნილის მოწმობისა და ანკეტის ფორმის შემუშავება; მოწმობის გაცემის ორგანიზება და დევნილთა ანკეტირება;

ზ) იძულებით გადაადგილებულ პირთა – დევნილთა მიღება, გადაუდებელი დახმარების გაწევისა და დროებითი განსახ​ლების ორგანიზება;

თ) კომპეტენციის ფარგლებში დევნილთა დასაქმების, ადაპტაციის, დევნილთა სოციალურ-ეკონომიკური მდგომა​რეობის გაუმჯობესებისათვის ხელშეწყობა; შესაბამისი პროგრა​მებისა და ნორმატიული აქტების პროექტების მომ​ზადება;

ი) იძულებით გადაადგილებულ პირთა – დევნილთა განსახ​ლების ორგანიზება; განსახლების პროცესის მართვა და მონიტორინგი;

კ) დევნილთა დაბრუნების ორგანიზებისა და რეაბი​ლიტაცია-ადაპტაციის პროცესის ხელშეწყობა;

ლ) კონფლიქტის ზონებში არსებული უძრავი ქონების აღრიცხვის ორგანიზება და მონაცემთა ბაზის შექმნა; იძულე​ბით გადაადგილებულ პირთა – დევნილთა და სხვა პირთა კონფლიქტის ზონაში არსებული უძრავი ქონების დაცვის მექანიზმების შემუშავება;

მ) დევნილთა რეაბილიტაცია-ადაპტაციის სფეროში სახელმწიფო და სხვა პროგრამებისა და მიმდინარე სამუშა​ოთა შესრულების კონტროლი და ანალიზი კომპეტენციის ფარგლებში;

ნ) ევროპის სამეზობლო პოლიტიკის სამოქმედო გეგმიდან გამომდინარე, სამინისტროს განსახორციელებელ ღონისძი​ებებთან დაკავშირებით შესაბამისი პროექტის შემუშავება და ღონისძიებათა განხორციელების ორგანიზების უზრუნველ​ყოფა კომპეტენციის ფარგლებში;

ო) თავისი კომპეტენციის ფარგლებში სამართლებრივი აქტების პროექტების მომზადება და მინისტრის ცალკეულ დავალებათა შესრულების უზრუნველყოფა.

9. დევნილთა საკითხების დეპარტამენტის სტრუქტურული ქვედანაყოფები არიან:

ა) რეგისტრაციის უზრუნველყოფის სამმართველო;

ბ) სოციალურ საკითხთა სამმართველო;

გ) უძრავი ქონების რესტიტუციის სამმართველო.

10. ადმინისტრაციული დეპარტამენტის უფლება-მოვალე​ობანია:

ა) მინისტრის საქმიანობის ორგანიზაციული და ადმი​ნისტრაციული უზრუნველყოფა;

ბ) მინისტრის თათბირებისა და სხდომების ორგანიზება;

გ) სამინისტროს სისტემაში საქმისწარმოების ორგანიზება;

დ) საარქივო საქმიანობის წარმართვა;

ე) მოქალაქეთა მიღების კოორდინაცია და ორგანი​ზაციული უზრუნველყოფა;

ვ) წლიური და კვარტალური სტატისტიკური ანგარიშების შედგენა მათი დანიშნულებისამებრ წარდგენის მიზნით;

ზ) საიდუმლო საქმისწარმოების განხორციელება, მოქ​მედი კანონმდებლობით გათვალისწინებულ შესაბამის ინფორ​მაციასა და დოკუმენტაციასთან დაკავშირებით საიდუმლოების რეჟიმის დაცვის უზრუნველყოფა;

თ) საკადრო რესურსების მართვის ორგანიზება; სამი​ნისტროს სისტემის მოხელეთა და მოსამსახურეთა პირადი საქმეების წარმოება; ვაკანტურ თანამდებობათა დასაკავებლად კონკურსისა და სამინისტროს სისტემის საჯარო მოსამ​სახურეთა ატესტაციის ორგანიზება;

ი) სამინისტროს ფუნქციონირების მატერიალურ-ტექნი​კური უზრუნველყოფა.

11. ადმინისტრაციული დეპარტამენტის სტრუქტურული ქვედანაყოფები არიან:

ა) საქმისწარმოების სამმართველო;

ბ) კადრების სამმართველო;

გ) მატერიალურ-ტექნიკური უზრუნველყოფის სამმარ​თველო.

12. შიდა კონტროლის სამმართველოს უფლება-მოვალეობანია:

ა) სამინისტროს საჯარო მოხელეთა მიერ კანონიერებისა და დისციპლინის დაცვის კონტროლი, სამსახურებრივი გადაც​დომის ფაქტების სამსახურებრივი მოკვლევა, ამ ფაქტებთან დაკავშირებით შემოსული განცხადებებისა და ინფორმაციის შემოწმება და შესაბამისი დასკვნის მომზადება;

ბ) მინისტრის დავალების საფუძველზე კონკრეტულ საკითხთა შემოწმება და შესაბამისი დასკვნების მომზადება.

13. საზოგადოებასა და მასმედიასთან ურთიერთობის სამმართველოს უფლება-მოვალეობანია:

ა) მასობრივი ინფორმაციის საშუალებებთან მინისტრისა და სამინისტროს ურთიერთობის უზრუნველყოფა და ხელ​შეწყობა;

ბ) საზოგადოების ინფორმირება სამინისტროს საქმია​ნობის თაობაზე;

გ) ბრიფინგებისა და სამინისტროს ვებ-გვერდის საინ​ფორმაციო უზრუნველყოფა და ორგანიზება;

დ) სამინისტროს განცხადებებისა და სხვა საინფორ​მაციო ხასიათის დოკუმენტების მომზადება-გავრცელება;

ე) სამინისტროში არსებულ ცხელ ხაზზე დევნილთა შემოსულ სატელეფონო შეტყობინებათა რეგისტრაცია და შესაბამისი კონსულტაციის გაწევა; შემოსულ შეტყობინებებზე რეაგირების მიზნით სამინისტროს შესაბამისი სტრუქტურული ქვედანაყოფებისათვის ინფორმაციის მიწოდება.

14. საზოგადოებასა და მასმედიასთან ურთიერთობის სამმართველოს სტრუქტურული ქვედანაყოფია ცხელი ხაზის განყოფილება.


მუხლი 8. მინისტრის სათათბირო ორგანოები

1. მინისტრს შეუძლია თავისი მმართველობის სფეროში შექმნას საბჭოები და კომისიები (შემდგომში – საბჭო) სათათბირო უფლებით და განსაზღვროს მათი მოვალეობანი და საქმიანობის წესი.

2. საბჭო იქმნება მინისტრის ბრძანებით, რომლითაც განისაზღვრება მისი ამოცანები, თავმჯდომარე (საჭიროების შემთხვევაში – თავმჯდომარის მოადგილე) და წევრები, ამო​ცანის შესრულების ვადა და საბჭოს საქმიანობის ორგანი​ზაციულ-ტექნიკური უზრუნველმყოფი სტრუქტურული ქვედა​ნაყოფები.

3. საბჭოს წევრად შეიძლება დანიშნულ იქნეს სხვა სამთავრობო დაწესებულების მოსამსახურე ამ დაწესებულების ხელმძღვანელის წინადადებით. საბჭოს მუშაობაში შეიძლება თავიანთი თანხმობით ჩაბმულ იქნენ პირები, რომლებიც არ არიან სახელმწიფო მოხელეები.

4. თუ საბჭოს თავმჯდომარე არ არის სახელმწიფო მოხელე, რომელიც შედის სამინისტროს ხელმძღვანელობაში, ან არ არის სამინისტროს სტრუქტურული ქვედანაყოფის ხელმძღვანელი, მინისტრი სამინისტროს ხელმძღვანელობიდან ან სამინისტროს სტრუქტურული ქვედანაყოფების ხელმძღვა​ნელობიდან ნიშნავს საბჭოს მუშაობისათვის პასუხისმგებელ პირს.

5. საბჭოს საქმიანობასა და საბჭოს სხდომის საოქმო წარმოებას უზრუნველყოფს ადმინისტრაციული დეპარტამენტი.

6. საბჭო უფლებამოსილია თავის წინაშე მდგომ ამოცანათა შესასრულებლად სახელმწიფო და ადგილობრივი ორგანოებიდან გამოითხოვოს საჭირო დოკუმენტები.

7. საბჭო ანგარიშვალდებულია მინისტრის წინაშე.


მუხლი 9. სამინისტროს სიმბოლიკა 

1. სამინისტროს აქვს მრგვალი, 50 მმ დიამეტრის ბეჭედი, რომლის ცენტრში გამოსახულია სახელმწიფო გერბი. რგო​ლის ზედა მხარეს არის წარწერა „საქართველოს ლტოლ​ვილთა და განსახლების სამინისტრო“.

2. სამინისტრო გამოიყენებს სახელმწიფო დროშას მოქმედი კანონმდებლობის შესაბამისად.

3. სახელმწიფო გერბის გამოსახულება გამოიყენება სამინისტროს ბლანკებსა და სამინისტროს შესასვლელის აბრაზე.

4. სამინისტროს შეიძლება ჰქონდეს ემბლემა, რომელიც რეგისტრირდება მოქმედი კანონმდებლობის შესაბამისად.

5. სამინისტროს ემბლემა შეიძლება გამოყენებულ იქნეს სავიზიტო ბარათებზე, სხვა ბეჭდვით გამოცემებსა და სამი​ნისტროს სუვენირებზე.


მუხლი 10. სამსახურებრივი ზედამხედველობა

1. მინისტრი კანონით დადგენილი წესით სამსახურებრივ ზედამხედველობას უწევს სამინისტროს თანამდებობის პირთა მიერ მომზადებულ აქტებსა და საქმიანობას.

2. მინისტრი სამსახურებრივი ზედამხედველობის განხორ​ციელებისას გამოსცემს ინდივიდუალურ სამართლებრივ აქ​ტებს.

3. მინისტრს უფლება აქვს სამინისტროს თანამდებობის პირთა საქმიანობის სამსახურებრივი ზედამხედველობა დაა​კის​როს თავის პირველ მოადგილეს.


მუხლი 11. სამინისტროს დებულებაში ცვლილებების შეტანა

სამინისტროს დებულებაში ცვლილებების შეტანა ხორციელდება საქართველოში მოქმედი კანონმდებლობის შესაბამისად. 


